《惜红衣 绿阴清润似花时》
清代·沈鹊应

泼绿淋漓，残红狼藉。春归无迹。罨画林塘，如今尽成碧。

重重翠幄，似障断、花开消息。难得。晴日暖风，似江南寒食。

依依绮陌。天气清和，连朝弄春色。韶光莫绊，却解伴、诗客岑寂。

丰姿依旧，何事无人追惜。倩画图谁写，掩映向来词笔。

作者简介：沈鹊应，字孟雅，侯官人。前江西巡抚沈瑜庆女，同邑前参政林旭室。旭遭戊戌政变之祸，鹊应以死殉。